ୱେର୍ନିକ ଏନସେଫାଲୋପାଥି   ହେଉଛି ଏକ ମସ୍ତିଷ୍କ ରୋଗ ଯେଉଁଥିରେ ଆଖିର ଅସ୍ୱାଭାବିକ ଗତିବିଧି, ଆଟାକ୍ସିଆ ଏବଂ ଦ୍ୱନ୍ଦ୍ୱ ହେବା ଦେଖାଯାଏ । ପ୍ରାୟ ୧୦% ଲୋକଙ୍କର ଏହି ତିନୋଟି ବୈଶିଷ୍ଟ୍ୟ ପ୍ରଦର୍ଶନ ହୁଏ, ଯେଉଁଥିରେ ଦ୍ୱନ୍ଦ୍ୱ ସବୁଠାରୁ ସାଧାରଣ ଅଟେ । ଏହା ସାଧାରଣତଃ ହଠାତ୍ ଆରମ୍ଭ ହୋଇଥାଏ । ଏହି ରୋଗୀମାନେ ଚାଲିବା ସମୟରେ ସାଧାରଣତଃ ସେମାନଙ୍କର ପାଦ ଅଲଗା ରହେ ଓ ଛୋଟ ଛୋତ ପଦକ୍ଷେପ ନେଇ ଚାଲନ୍ତି । ଜୀବସାର ଖ୧ ଅଭାବ ହେତୁ ଏହି ରୋଗ ହୋଇଥାଏ । ବିପଦ କାରକଗୁଡ଼ିକରେ ମଧ୍ୟରେ ମଦ୍ୟାତ୍ୟୟ ଏବଂ କୁପୋଷଣ ହୋଇଥାଏ ଯଦିଓ ଜେନେଟିକ୍ସ ମଧ୍ୟ ଏକ ଭୂମିକା ଗ୍ରହଣ କରିପାରେ । କୁପୋଷଣର କାରଣ ମଧ୍ୟରେ ଗର୍ଭଧାରଣର ବାନ୍ତି, ଖାଇବା ବ୍ୟାଧି ଅଇ କିମ୍ବା କର୍କଟ ହୋଇପାରେ । ଲକ୍ଷଣ ଉପରେ ଆଧାରିତ ହୋଇ ରୋଗ ନିର୍ଣ୍ଣୟ କରାଯାଏ ଓ ରକ୍ତ ଜୀବସାର ଖ୧ ସ୍ତର ମାପ କରି ସମର୍ଥିତ ହୋଇପାରେ । ଚିକିତ୍ସା ନ ହୋଇପାରିଲେ ପ୍ରାୟ ୮୦% କ୍ଷେତ୍ରରେ ରୋଗ ଜଟିଳ ହୋଇ କୋରସାକଫ୍ ସିଣ୍ଡ୍ରୋମ ହୋଇଥାଏ ଏବଂ ଏହାର ସ୍ମୃତି ଶକ୍ତି ସମସ୍ୟା ରହିଥାଏ । ଏହି ମିଶ୍ରଣକୁ ୱେର୍ନିକ୍-କୋର୍ସାକୋଫ ସିଣ୍ଡ୍ରୋମ କୁହାଯାଏ  ଏହାର ଚିକିତ୍ସାରେ ଜୀବସାର ଖ୧ ପରିପୂରକ ଦିଆଯାଏ ଯାହାଦ୍ୱାରା କିଛି ଦିନରୁ କିଛି ସପ୍ତାହ ମଧ୍ୟରେ ଅବସ୍ଥାରେ ଉନ୍ନତି ଆସିପାରେ, ଯଦିଓ କେତେକ କ୍ଷେତ୍ରରେ ସ୍ଥାୟୀ ସମସ୍ୟା ରହିଯାଏ । ଦୈନିକ ୧୦୦ରୁ ୨୦୦ମିଗ୍ରା ଜୀବସାର ଖ୧ ମାତ୍ରା ଏକରୁ ତିନିଥର ଶିରାରେ ଇଞ୍ଜେକ୍ସନ ଆକାରରେ ୩ରୁ ୫ ଦିନ ପର୍ଯ୍ୟନ୍ତ ଦିଆଯାଏ । ମ୍ୟାଗ୍ନେସିଅମ ଅଭାବ ଥିଲେ ଚିକିତ୍ସା କରାଯିବା ଉଚିତ୍ । ଚିକିତ୍ସା ନ ହୋଇପାରିଲେ ପ୍ରାୟ ୧୫% ଲୋକ ମୃତ୍ୟୁ ବରଣ କରନ୍ତି । ୱେର୍ନିକର ପ୍ରାୟ ୨% ଲୋକଙ୍କଠାରେ ଦେଖାଯାଏ; ଯଦିଓ ୧୨.୫% ମଦ୍ୟପାନ କରୁଥିବା ବ୍ୟକ୍ତି ଏବଂ ୧୦% ଏଡସ୍ ରୋଗୀ ଏହି ରୋଗରେ ପ୍ରଭାବିତ ହୁଅନ୍ତି । ଏହି ଅବସ୍ଥା ସ୍ୱଳ୍ପ ନିର୍ଣ୍ଣୟ ହେଉଥିବା ବିଶ୍ୱାସ କରାଯାଏ । ଏହାକୁ ପ୍ରଥମେ ୧୮୮୧ ମସିହାରେ କାର୍ଲ ୱେର୍ନିକେ ପ୍ରଥମେ ବର୍ଣ୍ଣନା କରିଥିଲେ ।